SA paaie mag nie ‘begraafplase wees’Fikile Mbalula, minister van vervoer, by die massabegrafis vir 21 van die 24 slagoffers van Maandag se gru-ongeluk in Limpopo. (Foto: RSA Minister of Transport/Twitter) Die minister van vervoer, Fikile Mbalula, sê Suid-Afrika se paaie “kan nie begraafplase wees nie, maar moet weë wees wat mense aan ekonomiese en maatskaplike sentrums verbind”. “Elke sterfte op ons paaie is een te veel,” het Mbalula Saterdag in Limpopo gesê waar hy die massabegrafnis van 21 van die 24 jongmense wat Maandag op die R81 verongeluk het, bygewoon het. Die slagoffers was op pad van ŉ Jeugdagviering in Polokwane toe die minibussie waarin hulle gereis het met ŉ passasiersbus buite Tzaneen gebots het. Na bewering was die passasiersbus uit die rigting van Giyani en die minibussie uit die rigting van Mooketsi op pad toe dit reg van voor gebots het. “Ons openbare vervoerstelsel kan nie kiste op wiele wees waar onskuldige mense sterf weens die onverskillige optrede van ander nie. “Die omstandighede waaronder dié jong mans en vroue gesterf het, is net nog ŉ aanmaning dat dit ons gesamentlike verantwoordelikheid is om geen steen onaangeraak te laat om te verseker dat ons paaie veilig is nie. “Moeilike vrae gaan gevra moet word, maar selfs belangriker, ons moet oplossings vind,” het Mbalula by die begrafnis in Ga-Rapitsi gesê.